Consiliul Superior al Magistraturii, în calitate de coordonator al proiectului JUST/2011/JCIV/AG/3381 - “*Exerciţii practice pentru implementarea instrumentelor de cooperare judiciară în materie civilă şi comercială*”, în cooperare cu Institutul Naţional al Magistraturii, anunţă iniţierea procedurii de selecţie a participanţilor pentru cele **6 seminarii** care vor fi organizate în cadrul proiectului.

Condiţiile generale de participare sunt următoarele:

* În cadrul proiectului vor fi organizate **6 seminarii** şi **conferinţă finală**. Primele 3 seminarii vor avea ca temă cooperarea judiciară în materia dreptului familiei, iar celelalte trei cooperarea judiciară în materie comercială;
* Seminariile vor fi organizate sub forma unor **procese simulate**. Participanţii vor fi împărţiţi în două grupuri, fiecare având de rezolvat un caz practic, iar solicitările de asistenţă judiciară vor fi transmise celuilalt grup, pentru rezolvarea acestora. De asemenea, fiecare grup va trebui să soluţioneze cazul practic propriu pe baza răspunsului primit (Proiectul agendei este anexat);
* Fiecare seminar va avea şi un **modul de pregătire lingvistică**;
* Activităţile proiectului se vor desfăşura potrivit următorului **calendar:**

|  |  |
| --- | --- |
| **Seminar** | **Perioadă** |
| Seminar 1 Drept civil (dr. familiei) | 3 – 4 octombrie 2013 |
| Seminar 2 Drept civil (dr. familiei) | 3 – 4 decembrie 2013 |
| Seminar 3 Drept civil (dr. familiei) | 27 – 28 februarie 2014 |
| Seminar 4 Drept comercial | 29 – 30 mai 2014 |
| Seminar 5 Drept comercial | 26 - 27 iunie 2014 |
| Seminar 6 Drept comercial | 25 – 26 septembrie 2014 |
| Conferinţa finală | 20 – 21 noiembrie 2014 |

* Toate cele 6 seminarii şi conferinţa finală vor fi organizate la Bucureşti, la sediul INM (Bd. Regina Elisabeta, nr. 53);
* Pentru **fiecare** seminar vor fi selectaţi **4 judecători, 2 avocaţi şi 2 grefieri români** (în total, 12 avocaţi, 12 grefieri şi 24 judecători). Participanţii la seminarii trebuie să **fie specializaţi în materia specifică seminarului** şi să aibă un nivel mediu de cunoştinţe în ce priveşte cooperarea judiciară în materie civilă;
* Fiecare participant la seminarii va fi invitat să participe şi la **conferinţa finală**, care va avea loc în perioada 20-21 noiembrie 2014 şi în care vor fi dezbătute concluziile şi problemele ridicate de participanţi în cadrul seminariilor;
* Limba oficială de lucru a proiectului este **limba engleză**, **motiv pentru care toți participanţii trebuie să aibă un nivel ridicat de cunoaştere a acestei limbi, pentru a putea fi implicaţi în mod activ în activităţile seminariilor**;
* Termenul limită de transmitere a CV-urilor şi a formularelor de înscriere este cu **două luni înaintea fiecărui seminar**;
* CV-urile şi formularele de înscriere vor fi transmise în format electronic doamnei Lavinia MICLEA, INM (lavinia.miclea@inm-lex.ro) **şi** domnului Mircea MUNTEANU, CSM (mmunteanu@csm1909.ro);
* **Participanţii selectaţi vor fi contactaţi în mod direct, în vederea stabilirii detaliilor organizatorice** legate de transportul şi cazarea acestora în Bucureşti pe timpul seminariilor şi a conferinţei finale (Consiliul Superior al Magistraturii se va ocupa de aspectele organizatorice pentru toţi participanţii);
* CSM, cu sprijinul financiar al Uniunii Europene, va acoperi costurile de transport, oferind şi o diurnă pentru suportarea costurilor pentru cazare şi masă. Cu toate acestea, **suportarea cheltuielilor determinate de anulările de ultim moment va fi în sarcina participanţilor**.

**Florin-Răzvan RADU**

**Director al Direcţiei Afaceri Europene, Relaţii Internaţionale şi Programe**

**Coordonator de proiect**